Informatīvais ziņojums

**"Par Latvijas pārstāvību Eiropas Tiesību akadēmijas fondā "**

 Ar Ministru kabineta 2015. gada 9. marta rīkojumu Nr. 115 apstiprināts Tiesu varas un tiesībaizsardzības iestāžu darbinieku cilvēkresursu kapacitātes stiprināšanas un kompetenču attīstīšanas plāns 2015.–2020. gadam (turpmāk - Plāns). Plānā secināts, ka, īstenojot Tiesu iekārtas attīstības pamatnostādnēs 2009.–2015. gadam minētos politikas apakšmērķos paredzētos uzdevumus, būtiski nav izpildīti uzdevumi, kas saistīti ar cilvēkresursu kapacitātes celšanu tiesu varā. Līdz ar to cilvēkresursu attīstība tiesu varā ir izvirzīta par prioritāti, jo, stiprinot tiesu varas un tiesībaizsardzības iestāžu darbinieku profesionālo kvalifikāciju, tiks veicināta stipra, kompetenta un neatkarīga tiesu vara un tiesībaizsardzības iestādes, kas ir tiesiskas valsts stūrakmens.

 Lai īstenotu cilvēkresursu kapacitātes stiprināšanu tiesu varā, Tiesu administrācija ar Eiropas Sociālā fonda atbalstu īsteno projektu "Justīcija attīstībai". Tieslietu ministrija ir atbildīga par projektā plānoto rezultātu sasniegšanu. Projekta pasākumi, kas aptvers plaša mēroga apmācības, stažēšanos un labākās prakses apmaiņas aktivitātes tiesnešiem, prokuroriem, izmeklētājiem, kā arī citu juridisko profesiju pārstāvjiem, ir īstenojami līdz 2022. gada 31. decembrim. Tāpat projekta ietvaros paredzēts īstenot vērienīgus sistēmas modernizācijas pasākumus, kam Latvijā ir bezprecedenta raksturs. Projekta "Justīcija attīstībai" ietvaros aktīvi apmācību procesu plānots uzsākt 2017. gada sākumā un apmācību realizēšanā iecerēts piesaistīt arī vadošās Eiropas profesionālās apmācību iestādes.

 Eiropas Tiesību akadēmija (turpmāk – ETA) ir bezpeļņas nevalstiskā organizācija, kuru 1991. gadā dibināja Luksemburga, *Rhineland – Palantine* Federālā zeme, Trīre un ETA izveidošanas asociācija. ETA jau iepriekš ir veikusi valsts pārvaldes darbinieku un tiesu varas pārstāvju apmācības, tostarp, Latvijas Republikas dalībai Eiropas Savienības (turpmāk – ES) prezidentūrā.

 Apmācības tiek nodrošinātas gandrīz visās ES tiesību jomās, ņemot vērā konkrētās jomas aktualitāti ES darba kartībā. ETA piedāvā apmācību programmas komerctiesībās, intelektuālā īpašuma, patērētāju aizsardzības un nodokļu tiesībās, tiesu iestāžu sadarbībā civillietās un krimināllietās u.c. jomās. To mērķis ir nodrošināt ES tiesību vienveidīgu piemērošanu, kā arī praktiķu un valsts pārvaldes darbinieku kompetences paaugstināšanu ES jautājumos. Mācību programmu sastādīšanā un realizācijā ETA cieši sadarbojas ar ES institūcijām.

 ETA budžetu veido ES institūciju atbalsts, *Rhineland – Palantine* Federālās zemes, kur ETA atrodas, atbalsts un ienākumi no ETA rīkotajiem pasākumiem. Papildu finansējuma avots ir valstu vienreizējie maksājumi, kuri tiek veikti pievienojoties ETA.

 ETA ir vadošā mācību iestāde Eiropā, kas nodrošina apmācības ES tiesību jautājumos juridisko profesiju pārstāvjiem. **Šobrīd Latvija ir viena no pāris ES dalībvalstīm, kas nav pārstāvētas ETA fondā.**

 Tai pat laikā kopš 2014. gada ETA mācības tiesneši no Latvijas ir apmeklējuši 229 reizes, prokurori – 65 reizes, bet ierēdniecības pārstāvji – 174 reizes. Kopumā kopš 2004. gada ETA mācības pārstāvji no Latvijas ir apmeklējuši 468 reizes.

 Tām valstīm, kuras ir pārstāvētas ETA fondā, iegūstot patrona valsts statusu, ETA piedāvā vairākas būtiskas priekšrocības attiecībā uz piedāvātajām apmācībām un konferencēm proti:

1. 40 % atlaidi dalībai ETA rīkotajos pasākumos (atlaide var būt savienota ar 10 % atlaidi par savlaicīgu reģistrāciju);
2. patrona valsts iegūst dalības tiesības ETA Vadības padomē, kas ietekmē ETA darbības politikas attīstību;
3. patrona valsts iegūst dalības tiesības ETA uzticības personu padomē, kas ietekmē ETA apmācību programmu izveidi (Latvijai tika piešķirtas izņēmuma kārtā);
4. ETA piedāvā iespēju rīkot seminārus un apmācības Latvijā par bāzes izmaksām (kas būtu nozīmīgi Tiesu administrācijas īstenotā Eiropas Sociālā fonda projekta "Justīcija attīstībai" īstenošanā).

 Tā kā ETA piedāvā ES tiesību apmācības tiesnešiem un tiesu darbiniekiem, kā arī, ņemot vērā to, ka tās atbalstītāji ir gandrīz visas ES dalībvalstis, **ir nepieciešams izvērtēt arī Latvijas iespējamo pārstāvību ETA fondā.**

 **Patrona valsts statusu var iegūt, veicot vienreizēju maksājumu ETA fondā vismaz 50 000 *euro* apmērā.** Maksājums var tikt veikts kā, pārskaitot pilnu summu ETA, tā arī pa daļām līdz pieciem maksājumiem piecu gadu laikā. Maksājumu grafiks ir atrunājams pievienošanās līgumā, un pirmais maksājums var tikt veikts arī pēc līguma parakstīšanas. Tajā pašā laikā, tiesības izmantot patrona valsts priekšrocības, valsts iegūst jau ar līguma parakstīšanas brīdi.

 Līguma slēgšana uzskatāma par Tiesu administrācijai piekritīgu jautājumu, jo ETA nodrošina apmācības ES tiesību jautājumos tiesnešiem un tiesu darbiniekiem.

Ņemot vērā Tiesu administrācijas funkcijas, nodrošināt tiesnešu un tiesu darbinieku apmācību, **Tiesu administrācija varētu nodrošināt Latvijas pārstāvību ETA.**

Tiesu administrācijai nepieciešams nodrošināt:

* līguma noslēgšanu ar ETA,
* vienreizējās iemaksas veikšanu ETA budžetā 50 000 *euro* apmērā,
* pārstāvja deleģēšanu dalībai ETA Vadības padomē,
* kā arī Latvijas interešu turpmāko pārstāvību ETA, pēc patrona valsts statusa iegūšanas.

**Līguma noslēgšanai ar ETA netiek piemērota Publisko iepirkumu likumā noteiktā procedūra**, jo konkrētajā gadījumā ETA neatbilst piegādātāja definīcijai Publisko iepirkumu likuma izpratnē. Līgums ar ETA tiek noslēgts, pamatojoties uz ETA statūtiem. Līgumā noteiktās patrona jeb donora valsts priekšrocības, piemēram, dalība Vadības padomē, nav pakalpojums Publisko iepirkumu likuma izpratnē.

**Prognozējamā finansiālā ietekme uz budžetu** 50 000 *euro* (kā vienreizējā iemaksa ETA budžetā). Kā iespējamais **finansēšanas avots** varētu būt līdzekļu atlikums budžeta apakšprogrammā 03.02.00 "Apgabaltiesas un rajonu (pilsētu) tiesas" tulkošanas pakalpojumiem, jo prognozējams 2014. gada jaunās politikas iniciatīvas (turpmāk – JPI) "Mutvārdu un procesuālo dokumentu tulkošana atbilstoši Kriminālprocesa likumam" 2016. gadam piešķirtās apropriācijas 357 366 *euro* atlikums 130 690 *euro* apmērā.

Sagatavojot aprēķinus par papildu nepieciešamo finansējumu grozījumiem Kriminālprocesa likuma 11. pantā, kas paredz no valsts budžeta segt izdevumus par tulka pakalpojumiem personai tiekoties ar aizstāvi, tika prognozēts, ka gadā būs 3 401 šāds gadījums (aptuveni 30 % no gadā pabeigtajām krimināllietām), bet faktiski 2016. gada 9 mēnešos tiesnesim, kā procesa virzītājam, nav iesniegts neviens personas vai viņas aizstāvja iesniegums par tulkojuma nodrošināšanu, un izdevumi ir saistīti tikai ar lēmuma rakstveida tulkojuma izsniegšanu aizdomās turētajam vai apsūdzētajam viņam saprotamā valodā. Faktiski 2016. gada 9 mēnešos tulkošanai kriminālprocesā izlietoti 101 930 *euro* un plānots, ka līdz gada beigām tiks apgūti 140 344 *euro*. Savukārt minētās JPI līdzekļi 86 332 *euro* apmērā novirzīti Zolitūdes traģēdijas krimināllietas iztiesāšanai, tai skaitā 65 261 *euro* ar Finanšu ministrijas 2016. gada 27. maija rīkojumu Nr. 244 "Par pamatbudžeta apropriācijas pārdali starp programmām, apakšprogrammām un budžeta izdevumu kodiem atbilstoši ekonomiskajām kategorijām" pārdalīti uz kapitālajiem izdevumiem. Līdz ar to paredzams, ka JPI 2016. gadam piešķirtās apropriācijas atlikums būs 130 690 *euro*.

Tieslietu ministrs Dzintars Rasnačs

07.11.2016. 15:15

965

Skrjabina

67083613, Anna.Skrjabina@ta.gov.lv

Āboliņa

67063811, Olita.Abolina@ta.gov.lv